ОБЩИНСКИ СЪВЕТ ПЕРНИК

П Р О Т О К О Л

№ 9

Днес, 22.05.2020г. от 9.30 ч. в зала „Панорама“  се проведе извънредно заседание на Общински съвет Перник. От общ брой общински съветници 37, на заседанието присъстваха 36.


Отсъстваше 1, а именно:

1. Ралица Андреева

Заседанието откри и води Председателят на Общински съвет Перник – ДИМИТЪР КОЛЕВ: Уважаеми госпожи и господа общински съветници, уважаеми господин Заместник - кмет, уважаеми господин Спасов, добре дошли на днешното извънредно заседание на Общински съвет Перник. 

Госпожа Ралица Андреева е уведомила писмено общинския съвет, че днес има уважителни причини за своето отсъствие.

За днешното извънредно заседание ви е предложен дневен ред от 1 точка, а именно:
1. ИЗСЛУШВАНЕ НА ИЗП. ДИРЕКТОР НА „ТОПЛОФИКАЦИЯ – ПЕРНИК“ АД ВЪВ ВРЪЗКА СЪС СЪЗДАЛАТА СЕ СИТУАЦИЯ С ШЛАМОХРАНИЛИЩЕТО В КВ. КАЛКАС И БЪДЕЩОТО ТОПЛОСНАБДЯВАНЕ НА ГРАЖДАНИТЕ ОТ ОБЩИНА ПЕРНИК.

Извинете, присъства и Заместник - областният управител Иво Иванов. Добре дошъл, господин Иванов. 
За протокола и господин Симеон Желев вече е в залата.

Уважаеми госпожи и господа общински съветници, преди да ви дам думата по дневния ред за вашите предложения и изменения - постъпи едно писмо от господин Цацаров – председател на КПКОНПИ, за което аз съм длъжен веднага да ви уведомя. Писмото на господин Цацаров е до председателите на Общинските съвети: 
„Във връзка с постъпилите в КПКОНПИ запитвания от общински съвети, дали общинските съветници, избрани на местните избори 2019г. и подали встъпителни декларации за имущество и интереси по чл.35 ал.1 т.2 ЗПКОНПИ в срока по чл.38 ал.1 т.1 ЗПКОНПИ и съобразно пар. 68 ПЗРЗПКОНПИ, следва да подават и ежегодни декларации за 2019г., Комисията прие следното становище:

Задължението на общинските съветници за подаване за първи път на встъпителна декларация за имущество и интереси възникна на 01.12.2019г., съгласно разпоредбата на пар. 68 ПЗРЗПКОНПИ. За тях срокът за подаване на такава встъпителна декларация бе от 01.12.2019г. до 02.01.2020г. Съгласно чл.38 ал.2 ЗПКОНПИ, общинските съветници, подали декларация в този срок, имаха право да направят промяна в нея до 02.02.2020г.

За общинските съветници, които са изпълнили своето законово задължение да подадат пред КПКОНПИ встъпителна декларация за имущество и интереси, не възниква задължение за подаване на ежегодна декларация за предходната 2019г. Изключение от това са случаите, в които след подаването на встъпителната декларация, до 31.12.2019г., те са придобили имущество /недвижим имот, МПС, дялове в дружества и др./, което не е декларирано и в срока по чл.38 ал.2 ЗПКОНПИ. В тези случаи общинските съветници следва да подадат ежегодна декларация за 2019г., в която да декларират това имущество /придобито след подаване на встъпителната декларация, до 31.12.2019г./.

Моля да запознаете общинските съветници с това становище.

Използвам случая, за да пожелая здраве и сила!

Председател на КПКОНПИ: Сотир Цацаров“.
Сега, уважаеми колеги, имате думата за предложения и изменения по дневния ред. 

Не виждам желаещи да вземат отношение, затова подлагам дневния ред на днешното извънредно заседание на гласуване. Който е съгласен с така предложения дневен ред, моля да гласува.  

ГЛАСУВА СЕ:
Общинският съвет гласува и със 'за' - 29, 'против' - 0 и 'въздържали се' – 0: 
прие следния

ДНЕВЕН РЕД:

1. ИЗСЛУШВАНЕ НА ИЗП. ДИРЕКТОР НА „ТОПЛОФИКАЦИЯ – ПЕРНИК“ АД ВЪВ ВРЪЗКА СЪС СЪЗДАЛАТА СЕ СИТУАЦИЯ С ШЛАМОХРАНИЛИЩЕТО В КВ. КАЛКАС И БЪДЕЩОТО ТОПЛОСНАБДЯВАНЕ НА ГРАЖДАНИТЕ ОТ ОБЩИНА ПЕРНИК.

ОТНОШЕНИЕ ПО ДНЕВНИЯ РЕД ВЗЕХА:

ПО ТОЧКА 1 ОТ ДНЕВНИЯ РЕД - ИЗСЛУШВАНЕ НА ИЗП. ДИРЕКТОР НА „ТОПЛОФИКАЦИЯ – ПЕРНИК“ АД ВЪВ ВРЪЗКА СЪС СЪЗДАЛАТА СЕ СИТУАЦИЯ С ШЛАМОХРАНИЛИЩЕТО В КВ. КАЛКАС И БЪДЕЩОТО ТОПЛОСНАБДЯВАНЕ НА ГРАЖДАНИТЕ ОТ ОБЩИНА ПЕРНИК:
ДИМИТЪР КОЛЕВ: Ако нямате нищо против да дадем думата на господин Любомир Спасов, който е сред нас и след това вече ще има въпроси от наша страна и ще се получи дебат.
Господин Спасов, заповядайте да ни разкажете какво се е случило, какво се случва и какво ще се случи.

ЛЮБОМИР СПАСОВ /ИД НА „ТОПЛОФИКАЦИЯ – ПЕРНИК“ АД/: Господин Колев, господин Иванов, господин Кръстев, госпожи и господа общински съветници, здравейте. Въпросът, който ни събра днес тук е аварията, която се случи на 7 май на шламохранилището. Към момента все още нямаме ясно становище за причината на тази авария, която доведе до зашламяване на стадиона в кв. Калкас. Това остана единствено като по-сериозна щета нанесена от потока вода, който изтече. В момента работим по възстановяването на този стадион, може би въпрос на дни е да придобие по-нов и по-хубав вид. Така че, срокът, който съм обещал и който е предписан от РИОСВ ще бъде спазен. След изтичането на водата от шламохранилището ние преустановихме всякаква работа с него, наливането на вода, на шлам, всичко. В момента изтегляме от там тръбите и ги пренасочваме към шламохранилището, което трябва да почне да се строи следващите дни, новото шламохранилище. Целта ни е в много бързи, кратки и стегнати срокове това нещо да се случи и още в началото на отоплителния сезон то да е напълно годно и прието за експлоатация и там вече с него да посрещнем предстоящата зима, което ще ни гарантира един, поне от тази гледна точка, безпроблемен отоплителен сезон. Имахме определени притеснения преди 7 май за сроковете, в които ще се случи изграждането на това шламохранилище, но след това мисля, че институциите реагираха много бързо и към момента мога да изкажа една голяма благодарност освен към вас като Общински съвет, който също катализира доста от процесите, благодарност към Кмета на града, който със своите действия също ускори твърде много нещата, беше организирана една среща в Министерството на енергетиката, заедно с министрите на околната среда и водите и министъра на регионалното развитие, на която направихме една пътна карта за по - нататъшната работа на дружеството, и от тук нататък мисля, че нещата се случват в график, много ритмично, много бързо. За годините, които до момента работи нашето дружество на територията на града, това е от 50-те години насам, мисля, че всеки един от вас, който живее в жилище – отопляемо  е усетил необходимостта, нуждата и незаменимостта на централното топлоснабдяване. Във връзка с това ние през последните години вложихме доста пари в екология, в изграждане на нови мощности, в ремонтиране и реновиране на наличните мощности в централата, и в момента мога да твърдя, че основните ни агрегати, с които работим са на едно прилично европейско ниво. Емисиите, които изпуска и основният ни парогенератор и останалите при работа са винаги в нормите, които са ни предписани от Европейския съюз, респективно от нашето екологично законодателство. Нямаме до момента нарушаване на екологични норми. Смятам, че от тук натам пред нас има перспектива, можем да работим, искаме да работим и перспективата е да ползваме наличните въглища в пернишкия въглищен басейн докато ги има, т.е. може би следващите 3 – 5 години ще имаме все още ресурс да работим, да използваме пълноценно основния ни парогенератор. Междувременно при нас тече една многомилионна инвестиция и в момента пристига оборудване, което сме закупили за частично преминаване на работа на газ. Изграждаме и подготвяме площадка, на която ще бъдат монтирани три газгенератора с обща мощност около 40 мегавата – 20 електрическа, 20 топлинна, които да гарантират нормалното подаване през летните месеци и да помага на основния парогенератор през зимните. Работата на въглища все още за нас е най-добрия вариант, защото, както ви казах, централата е проектирана изключително за работа на въглища и все още нямаме техническа възможност да минем изцяло на газ. Тук отново говорим за инвестиция, която трябва да се случи напред във времето и която е в порядъка на десетки милиони, но това е план, план, който също трябва да го осъществим. До тогава свързаните с тази работа семейства в града, мисля, че би трябвало да са спокойни, защото въглища все още има, ние все още работим с тях, все още има къде да дават своята продукция. Това, доколкото знам и виждам се случва и без подкрепата на синдикатите, защото и при нас, и в пернишките мини бяха възстановени синдикалните организации, в момента текат преговори за сключване на колективни трудови договори, които да бъдат отразени с желание и искане на нашите работници, и след това пак отново със синдикатите, когато се случи реализацията на инвестицията за преминаване на газ, трябва да работим в посока преквалификация на тези хора и намиране на нови работни места. Защото в момента, ако ние спрем въглищата,  пряко засегнати около 1000 души трябва да останат на улицата, това са косвено може би около 3 000 човека от този град, което въобще не е малко. Така че, ние работим в посока при нас нещата да се случват правилно, стабилно, предвидимо с прогноза, всяко нещо да е ясно, всяко нещо да е разписано във времето, да се знае кое кога ще се случи, за да сме готови да посрещнем каквото и да било. Надявам се да ви е ясно, че ние като дружество не бихме допуснали града и гражданите на този град да се притесняват за следващия, по-следващия или за който и да е било отоплителен сезон занапред. Правим всичко възможно, ще го правим, случват се нещата, за да продължаваме да подаваме услугата топлоснабдяване към града. Може би това е един от най-топлоснабдените градове в тази държава, пред него особени перспективи при липсата на топлофикационното дружество няма. Така че, цел на всички в този град, аз мисля, че на вас като Общински съвет, на нас като представители на дружеството, да получава съпорт, да работи и да предлага тази услуга на гражданите на града. Така че, от тук натам това, което предстои пак ви казвам – бързо изграждане на новото шламохранилище и продължаване и стабилизиране на работата на дружеството, за да няма притеснения. За момента това е от мен. Някакви въпроси?
ДИМИТЪР КОЛЕВ: Аз ще Ви помоля да останете на микрофона. Сега давам думата на колегите да задават своите въпроси, който желае да се изкаже. Уважаеми колеги, заповядайте.

Господин Първанов, заповядайте.

ПЕТЪР ПЪРВАНОВ: Господин Председател, господин Заместник - кмет, колеги, господин Спасов. Аз имам три въпроса: Едното е притеснението дали ще успеем за сезона да пуснем новото шламохранилище? Вторият въпрос – не зная дали ще издържат котлите, колко време, защото непрекъснато имаме проблем с тези  котли и всяка година едва ли не изкарваме сезона на мускули? И третият ми въпрос е – какво мислите, дали ще издържи мрежата в града, защото казвате 1 000 човека работят в „Топлофикация“ и свързани с нея дружества, имам чувството,  че и 2 000 да са, ние не може да успеем да ремонтираме мрежата в града? Благодаря Ви.
ЛЮБОМИР СПАСОВ: По първото питане, дали ще успеем да се справим с новоизграждащото се шламохранилище? – Пак казвам, от пътната карта, която постигнахме като споразумение в министерствата, това е съпорт от институциите към нас за бърза работа. Т.е. разрешението за строеж вероятно ще бъде факт следващата и последващата седмица, а ние към момента вече почваме с подготвителните работи за разчистване на терена и за изграждане на новото шламохранилище. Финансирането е осигурено, в града има достатъчно мощни и коректни фирми, които могат да се справят със задачата, така че, аз съм оптимист, че до началото на отоплителния сезон етап 1 от новото шламохранилище, което ще ни даде възможност за минимум година работа и време за построяване етап 2 и етап 3 от шламохранилището да е готов и приет, и да се работи спокойно.
Що се отнася за котлите, аз мисля, че там нямаме притеснения. Миналата година в основния парогенератор бяха инвестирани доста пари, над 3 млн., бяха подменени медребни повърхности, до момента той работеше сравнително стабилно, мисля че и тази зима хората, които са на парно, прекъсване имаше само в дни, в които са правени ремонти по мрежата, а не заради прекъсване на централно топлоснабдяване.
По третия въпрос за ремонтите на мрежата – наистина сериозен проблем са ни, работим и ще продължаваме да работим. Все пак авариите не са чак толкова много, че да ни надделеят над нашите усилия и да кажем в един момент - не можем да работим. Мисля че, отново вървим по правилния път, това лято ще постабилизираме доста участъци от мрежата, за да може да се работи малко по-спокойно и да не са толкова често прекъсванията. Така че, аз нямам някакви основни и сериозни притеснения по въпросите, които зададохте.
ДИМИТЪР КОЛЕВ: Заповядайте, господин Жотев, имате думата.
ЛЮБОМИР ЖОТЕВ: Уважаеми господин Спасов, слушах Ви много внимателно. Това, което казахте, че следващите две-три години разчитате да се доизгради още един газогенератор, който да подпомага работата на основния парогенератор, но всички знаем много добре, както и Вие, така скоро и Кмета, мисля, че прочетох в медиите е подписал споразумение или декларация за включване на Перник като град, заедно с Кюстендил в следващия програмен период, който е на ЕС, в който са включени затваряне на пароцентрали и ликвидиране на производство на въглища, който е за около 5 години. В този смисъл, значи реално града след 5 години би трябвало да премине основно на един газогенеретор, такъв какъвто Вие казахте, че евентуално може би ще се изгради. Но чисто технологично за тези 2-3 години подготовката на такова нещо да се изгради, за да започне да действа след 4 години. Не чух дали са правени такива стъпки или евентуално имате ли финансови ресурси, направени ли са постъпките към определени институции, с които това нещо да се случи? Това е основното, защото за 3 години, да ясно е, че 3 години пароцентралата  ще работи и града няма да има проблем, което е добре да се чуе от всички, защото паниката доста голяма беше в града и доста хора направиха излишни инвестиции, закупувайки си допълнителни отоплителни, подгряващи уреди.
ЛЮБОМИР СПАСОВ: Благодаря Ви, господин Жотев. Тук е и момента да спомена това, че настина Кметът е подписал декларацията, ние – „Топлофикация Перник“ и ТЕЦ „Бобов дол“ сме създатели на една платформа Браун ту гриин, целта й е двата въглищни района да се включат в Програмата за справедлив преход на ЕС, в която към България са предвидени едни средства от около 500 млн. евро, да ни забележат, че ни има, че тези два района съществуват и част от средствата да бъдат насочени насам. Тук е момента и да ви поканя вас, Общинския съвет да се включите към тази платформа, в момента вече към нея са се присъединили министъра на енергетиката, министъра на околната среда, министъра на регионалното развитие, министър Дончев, половината министерски съвет, Областният управител на Кюстендил, очаквам всеки момент Областният управител да се включи нашия, господин Кмета също е поканен, ще ви изпратя покана на Общинския съвет, на господин Колев да се присъедините към тази платформа. Целта ни е наистина да ни забележат от ЕС, да ни включат в този Справедлив преход, да бъдат предвидени средства за преквалификация на хората, които ще загубят работа, да бъдат предвидени средства за компенсиране на тези, които не могат да бъдат преквалифицирани и средства, с които ние да инвестираме в преоборудване на въглищния котел в газов, т.е. цяла подмяна на котела. Затова ви казвам, че следващите 3-5 години нещата трябва да се случат, оптимисти сме и за това, защото вече достатъчно се знае за тези наши намерения, остава просто да намерим финансирането, което също ми се струва, че не е невъзможно. Твърде голяма е инвестицията за нас като дружество, за да я направим сами. Това, което можем към момента го правим с газовите генератори и т.н., но преоборудването на основния парогенератор от въглища в газов е твърде сериозна инвестиция, която ние поне за момента не виждаме как ще я направим, трябва ни помощ от всички институции в държавата да ни включат и нас като район в Програмата на Европейската комисия за справедлив преход.
ДИМИТЪР КОЛЕВ: Уважаеми колеги, имате думата. Госпожо Пиралкова, заповядайте.

ЦВЕТАНА ПИРАЛКОВА: Уважаеми Председателю, господин Заместник-кмет, господин Спасов. Във връзка с това, което сподели господин Спасов и изразеното намерение, позиция на Общинския съвет от миналото ни заседание и днес, искам да направя предложение, преди начало на следващия отоплителен сезон господин Спасов отново да бъде поканен да присъства на наша сесия, за да ни запознае с това как вървят плановете, за които сега изразява увереност, че ще дадат резултат за новото шламохранилище и каква е готовността на дружеството за новия отоплителен сезон. Смятам, че с това, което и днес споделяме за перспективите на дружеството е добре това да стане традиционно присъствие и участие. Имаме нужда, както каза господин Спасов, от това да знаем в дружеството какво става, Общинският съвет да е ангажиран с това, с което той би могъл да подпомага, тъй че  по повод подготвяната програма за нашата работа за второто полугодие, а и по-принцип предложението ми е участието на ръководителя на „Топлофикация“ да бъде ежегодно, традиционно, за да сме запознати с всичко, което се случва в това структуроопределящо предприятие за града ни.
ДИМИТЪР КОЛЕВ: Заповядайте, господин Павлов.
АНДРЕЙ ПАВЛОВ: Уважаеми господин Председател, уважаеми господин Заместник-кмет, уважаеми колеги общински съветници. Въпросът ми е свързан с изразените намерения на топлофикационното дружество за инвестиции в газифициране на дейността си. Споменахте, че чисто финансовия ресурс на дружеството е достатъчен само за частично газифициране на основните агрегати в дружеството. Ако бъдем изправени пред казуса след няколко години, когато бъде изчерпан въглищния ресурс и евентуално не бъдат подсигурени европейски средства, за които споменахте, които да подпомогнат цялостната инвестиция за пълното газифициране на дружеството, какви ще бъдат следващите стъпки на предприятието? При положение, че Вие казахте, че нямате финансовия ресурс самостоятелно да се справите с подобна инвестиция какви ще бъдат стъпките на дружеството при евентуална така създала се ситуация?

ЛЮБОМИР СПАСОВ: Благодаря Ви за въпроса, но ми се струва, че малко черно гледате на нещата. Има я тази възможност наистина да не получим допълнително финансиране по Европейски програми за преоборудване на централата, но това е въпрос, който трябва да го мислим след това. Мисля, че възможностите не са изчерпани само с финансиране по Програмата за справедлив преход. Опции има и други немалко, които ще ги обсъждаме в момента, в който вече се окаже, че наистина това, което Вие казвате в бъдеще е реално. Така че, все още ми се струва, че не трябва да се тревожим по този въпрос, дали ще имаме средства, така или иначе това нещо ще се случи, независимо с чие финансиране, с какви пари. Когато се изчерпат въглищата в този регион и когато стане невъзможно ползването им, централата ще мине на газ. Просто най-малкото, защото и града няма други перспективи, нали знаете, все пак тук топлофициран е може би 75 % от града, обществени сгради, институции, всичко, така, че преминаването от централно топлоснабдяване към индивидуално, мисля, че за момента не е перспектива, която може да бъде обсъждана.
ДИМИТЪР КОЛЕВ: Госпожа Милошева, заповядайте.

МИЛЕНА МИЛОШЕВА: Уважаеми колеги, уважаеми господин Заместник-кмет, уважаеми господин Спасов. Първо, благодаря Ви, че сте тук, смятам, че всичко, което казахте ще успокои и гражданите, и обществеността в лицето на институциите, защото действително имаше едно сериозно така създадено напрежение какво ще се случва с отоплението на Перник. Хубаво е и поздравления за взаимодействието и работата с държавната и местна власт. И в тази връзка подкрепям направеното от госпожа Пиралкова предложение в началото на бъдещия отоплителен сезон също да дойдете пред Общинския съвет и разбира се ние с каквото можем да бъдем полезни, да бъдем. Благодаря.

ДИМИТЪР КОЛЕВ: Господин Теофилов, заповядайте.

ПЕТЪР ТЕОФИЛОВ: Аз ще бъда кратък, уважаеми колеги, председател, Заместник-кмет, господин Спасов. Проблемът е свързан с две неща, половината от него се разисква и това е отоплението на населението, което е много важно, разбира се, но нищо не се спомена по въпроса за т.нар. шламохранилище, което вдигна на крак обществеността. Нищо не споменавате, какви са мерките и ще има ли инвестиции за опазването на това шламохранилище и непроменянето на екологията, защото това е един от големите проблеми преди много години, не е от сега, не е Ваш, наследствен е, може би, разпрашаването на града и ред други неща. Какво мислите Вие по въпроса за рекултивация на това съоръжение и обезопасяване, защото явно е, че може би от дъждовните води, ако си спомняте добре късането на тази стена или дига не е за първи път, има изтичане от основите на същото на води и това е един от сериозните проблеми за екологията на града. Затова Ви моля, разяснете по този въпрос ще се работи ли нещо или го зарязваме на бъдещето? Благодаря.
ЛЮБОМИР СПАСОВ: Няма да оставим на бъдещето. За водите, които казвате, че изтичат от основите, това са дренажни води, които са хванати от специална дренажна система още преди изграждане на шламохранилището. В момента ние не наливаме вода в него, не работим с него, не го ползваме, в шламохранилището вода, мисля, че вече почти няма и от тук нататък следва биологичната рекултивация, с която ще се заемаме поетапно с докарване и с настилане на земна маса върху намития шлам. Така че, в недалечно бъдеще, в кратки срокове, говорим за месеци, не за години повърхността ще бъде засипана със земя и възстановена растителност отгоре. Така, че прахта, която казвате, че се вдига от там ще изчезне, тя вече почти е в миналото на този град.
ДИМИТЪР КОЛЕВ: Господин Миланов, имате думата.

МИЛАН МИЛАНОВ: Господин Председател,  господин Заместник-кмет,  господин Спасов, уважаеми колеги. Всичко, което Вие казахте беше много добре, но все в пожелателен аспект, все в такива едни хубави думи. Моята молба е, ако може да ни кажете в цифри – колко инвестиции вложи „Топлофикация – Перник“ до сега? Какво се предвижда, пак в числа, ако е възможно да вложите тази година? Кога точно виждате реализирането на проекта за новото шламохранилище, тъй като ние чухме от вашите служители, че се правят две клетки, които клетки са за по 10 месеца, т.е. малко над година и половина ще бъдат направени двете нови клетки. След година, след 20 месеца, какво следва? Колко ще е инвестицията за новото шламохранилище? Каква инвестиция предвиждате за новия отоплителен сезон? И предполагам тъй като и Вие сте перничанин, живеете в нашия град, в нашата община знаете, че се подменя водопроводната мрежа, предполагам сте запознати, че догодина предстои воден цикъл, ще се подменя канализационна мрежа, предвиждат ли се средства във вашето търговско дружество по главните пътни артерии, където ще се подменят и водопроводни тръби, и канализационни тръби да съчетаете тази подмяна и с подмяната на топлофикационните съоръжения? Не е тайна и Вие предполагам ще се съгласите също, двете дружества – „ВиК“ и „Топлофикация“ почти са надупчили града ни като швейцарско сирене. Моята молба е, ако може по-конкретно да ни заявите с цифри – досега „Топлофикация“ е инвестирала хикс пари, за този отоплителен сезон ще инвестира за топлопреносна мрежа игрек пари, за топлоцентралата зет пари, за шламохранилището еди колко си пари. Така просто всеки един от нас да е запознат какви са инвестициите, които влага топлофикационното дружество и ако може тази пътна карта, която сте начертали, стига да не е конфеденциално,  да ни заявите – на 31 октомври новото шламохранилище с двете клетки или едната клетка ще започне да действа, до 31 март, условно приемаме, втората клетка на шламохранилището, новото шламохранилище ще започне да работи и през 2022 г., т.к. доколкото разбрах от Вас перспективата е да изчерпаме всички въглища като запаси, които са на територията на пернишкия минен басейн, какво следва след като изтекат 20-те месеца, в които ще запълним двете клетки? Какво се предвижда? Както казахте Общинския съвет е винаги на разположение, винаги е вземал необходимите решения бързо и експедитивно, мога да заявя от името предполагам на всички колеги, че ще продължим по този начин да реагираме, защото всички разбираме, че „Топлофикация“ е структуроопределящо предприятие на територията на нашата община. Моята молба към вас, малко по-голяма конкретика с точни цифри, точни дати, точни числа, за да може всички да знаем и след това, когато нещо не се случи да знаем кой е отговорен за тази работа. Иначе това, което казахте, много добре на думи, много пожелателно, без да има конкретика. Благодаря.
ЛЮБОМИР СПАСОВ: Господин Миланов, шламохранилището ще струва от порядъка на 4-5 млн., клетките, за които говорите, те на са за 10 месеца, а са за по 12 месеца всяка една от тях.

МИЛАН МИЛАНОВ: Вашите специалисти го казаха, не споря.

ЛЮБОМИР СПАСОВ: В рамките на 1 година се ползва една клетка, те са го казали за 10 месеца при непрестанна работа. Знаете през годините ние обикновено имаме спиране за ремонт и т.н., предвидени са за 1 година работа всяка клетка. Първата ще бъде изградена до началото на отоплителния сезон, втората в рамките на следващите 6-8 месеца ще бъде готова за експлоатация, етап 3, който ще ни бъде необходим едва след това, той ще бъде изграден в рамките, може би от тук натам за около година – година и малко. Проектът за шламохранилището, мисля, че ще го видите така по-детайлно и по-хубаво, когато вземем разрешителното за строеж, ще го покажем, ако трябва и в Общинския съвет да го видят, да се запознаят как изглежда. В него са използвани, т.нар. най-добри техники на Европейския съюз за такъв вид дейност, така че, от екологична гледна точка е предвидено абсолютно всичко, което може да бъде като опасност за замърсяване, за създаване на проблем. Другото, за което питахте – колко е инвестицията? – Това, което правим в момента за газовите генератори инвестиция от порядъка на над 7 млн., която тече и вече сме дали около два от тях, за ремонт тази година по централата, все още не сме правили рекапитулация, но са над 1,5 млн. до момента, предстоят още минимум толко до края на лятото. За рехабилитацията на мрежата, свързана заедно с водния цикъл, текат интензивни разговори с Общината. До момента са твърде малко улиците и трасетата, в които имаме общ интерес. Там където интереса ни се е срещнал ще правено както Вие казахте едновременно, но за момента все още в проекта за воден цикъл не влизат всички улици, в които и ние имаме комуникации, разминаваме се на повечето места. Така че, там където го има до момента, това което сме видели и ние като проект при съгласуванията, ще участваме и ние. За тази година има предвидени една или две улици, в които ще има подменени и наши комуникации.
МИЛАН МИЛАНОВ: Колко средства са подсигурени за топлопреносната мрежа тази година?

ЛЮБОМИР СПАСОВ: Не зная Вие как го разбирате това „осигурени“. Значи кеш пари отзад някъде зад нас няма.

МИЛАН МИЛАНОВ: Колко ще инвестира вашето предприятие?

ЛЮБОМИР СПАСОВ: Няколкостотин хиляди са тези, които трябва да вложим за подмяна на тези тръби, за които Ви казах.

ДИМИТЪР КОЛЕВ: Благодаря, господин Спасов. Някой друг колега? Не виждам.

И от мен един кратък въпрос, господин Спасов: Всичко наред ли е в момента с трети котел, знаем, че в момента се подгрява водата на газ и постигаме ли температура до 400? Всичко ли ще бъде наред до новия отоплителен сезон?
ЛЮБОМИР СПАСОВ: Трети котел работи наистина на газ в момента, водата, която подаваме към града е с желаните параметри, 40 градуса сме ги надскочили отдавна. Бяха ни необходими два-три дни, докато успеем да сгреем водата в мрежата, все пак вътре има около 11 – 12 хил. куб. м. вода. Работи котела, това, което мога да ви кажа, че неговата работа е много неефективна, подобни мощности, имам предвид като мощност за отопление са с два пъти, три пъти по-малки разходи за енергия. Ние в момента в него вкарваме около 60 мегавата енергия, а изваждаме малко под 30.

ДИМИТЪР КОЛЕВ: Госпожо Павлова, Вие да желаете да кажете няколко думи? Има думата Кметът на Калкас – госпожа Надка Павлова.

НАДКА ПАВЛОВА: Уважаеми господин Председател, господин Заместник-кмет, уважаеми господин Спасов, уважаеми дами и господа общински съветници. Аз искам да кажа едно голяма благодаря на всички институции, които наистина, когато са заедно могат да решат нещо толкова значимо, протакайки се в годините. И наистина всички ние се надяваме, не само аз, всички жители на Перник и всички жители на Калкас, че тези решения винаги ще се взимат отговорно и ще се изпълняват така, както са се взели, настина, за да бъде града ни по-хубав, по-чист, проспериращ град, не само добре отоплен, но и екологично чист. Искрено се надяваме всички ние, да видим проекта за новото шламохранилище да бъде изпълнен в срок, нашето шламохранилище да бъде рекултивирано и да бъде наистина едно по-добро място, отколкото е в момента. Всичко дотук беше наистина пожелателно, но се надявам с общи усилия и с много воля и с отговорност, всички, от които зависи това да го изпълнят. И не само, че „Топлофикация“ може и иска, а тя трябва да работи, трябва да запази работните места, но трябва да запази и екологичното равновесие в града. Така че, наистина се надявам с общи усилия, с подкрепата на целия Общински съвет, възхитена съм от поведението на хората, избрани тук, които най-отговорно застанаха зад имената си и имаха ясна и точна позиция. Надявам се, това да бъде и в бъдеще така. Изключително съм благодарна на всички за отношението, което имат относно проблемите, които се случват в нашия град, защото те наистина не са малко, но се надявам с общи усилия да ги разрешим. Затова, наистина благодаря. 
ДИМИТЪР КОЛЕВ: Господин Заместник-кмет, Вие да желаете да кажете няколко думи? Господин Заместник-областен? 

Тогава аз съм длъжен да подложа на гласуване предложението на госпожа Пиралкова – преди началото на новия отоплителен сезон пак така ще поканим г-н Спасов, аз не се съмнявам, че той ще се отзове и ще ни уважи с присъствие да даде още разяснения. На сесия преди отоплителния сезон.  
Който е съгласен с така направеното предложение, моля да гласува.

ГЛАСУВА СЕ:  

Общинският съвет гласува и със 'за' - 33, 'против' - 0 и 'въздържали се' – 0:
прие предложението – да бъде поканен господин Спасов на заседание на Общинския съвет преди отоплителния сезон.

 Поради изчерпване на дневния ред, заседанието беше закрито в 10:25 часа.

ПРЕДСЕДАТЕЛ НА ОбС - ПЕРНИК:/п/.............................







/Д. КОЛЕВ/

ПРОТОКОЛИСТ:/п/.............................




/И.АТАНАСОВА/
Страница 12 от 12 от Протокол № 9/22.05.2020г.

